ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/1041 ΤΗΣ ΕΠΙΤΡΟΠΗΣ

της 29ης Ιουνίου 2022

σχετικά με την υποχρέωση καταγραφής των εισαγωγών ορισμένων ειδών ελαφριού θερμικού χαρτιού καταγωγής Δημοκρατίας της Κορέας μετά την επανέναρξη της έρευνας προκειμένου να εφαρμοστεί η απόφαση του Γενικού Δικαστηρίου της 2ας Απριλίου 2020 στην υπόθεση T-383/17, όπως επιβεβαιώθηκε από το Δικαστήριο στην υπόθεση C-260/20 P, όσον αφορά τον εκτελεστικό κανονισμό (ΕΕ) 2017/763 της Επιτροπής

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 14,

Εκτιμώντας τα ακόλουθα:

1. ΔΙΑΔΙΚΑΣΙΑ

1.1. Έγκριση μέτρων

1.2. Οι αποφάσεις στις υποθέσεις T-383/17 και C-260/20P

Ο όμιλος Hansol (Hansol Paper Co Ltd. και Hansol Artone Paper Co. Ltd.) (στο εξής: Hansol), με δικόγραφο που κατέθεσε στη Γραμματεία του Γενικού Δικαστηρίου στις 20 Ιουνίου 2017, άσκησε προσφυγή ακυρώσεως του εκτελεστικού κανονισμού (ΕΕ) 2017/763, όσον αφορά τη Hansol (υπόθεση T-383/17). Η Hansol αμφισβήτησε τη νομιμότητα του επίμαχου κανονισμού για διάφορους λόγους. Σε έναν από τους προβαλλόμενους ισχυρισμούς της, η Hansol αμφισβήτησε την κατασκευή ορισμένων κανονικών αξιών σύμφωνα με το άρθρο 2 παράγραφος 3 του βασικού κανονισμού. Σε άλλον προβαλλόμενο ισχυρισμό, η Hansol υποστήριξε ότι η Επιτροπή είχε υποπέσει σε πρόδηλη πλάνη εκτίμησης κατά τη στάθμιση των πωλήσεων στην Ευρωπαϊκή Ένωση προς ανεξάρτητους πελάτες σε σχέση με τις πωλήσεις προς συνδεδεμένους μετατροπείς. Η Hansol ισχυρίστηκε ότι αυτό το εικαζόμενο σφάλμα υπολογισμού στρέβλωσε τον υπολογισμό του περιθωρίου ντάμπινγκ και επίσης, μεταξύ άλλων, το περιθώριο υποτιμολόγησης.

Στις 2 Απριλίου 2020 το Δικαστήριο εξέδωσε την απόφασή του στην υπόθεση T-383/17, ακυρώνοντας τον εκτελεστικό κανονισμό (ΕΕ) 2017/763 στον βαθμό που αφορούσε τα προϊόντα που κατασκευάζει η Hansol (4) . Το Γενικό Δικαστήριο διαπίστωσε ότι η Επιτροπή είχε παραβεί το άρθρο 2 παράγραφος 1 του βασικού κανονισμού κατά τον καθορισμό της κατασκευασμένης κανονικής αξίας σύμφωνα με το άρθρο 2 παράγραφος 3 του βασικού κανονισμού για ένα είδος προϊόντος που πωλούσε η Hansol Artone Paper Co. Ltd., ενώ το ίδιο είδος προϊόντος είχε αντιπροσωπευτικές εγχώριες πωλήσεις από τη Hansol Paper Co. Ltd. Το Γενικό Δικαστήριο διαπίστωσε επίσης ότι το εικαζόμενο σφάλμα στάθμισης είχε αποδειχθεί και ότι η Επιτροπή θα έπρεπε να είχε λάβει υπόψη τις ποσότητες που πωλήθηκαν από τη Schades Nordic, έναν από τους συνδεδεμένους μετατροπείς του ομίλου Hansol στην Ένωση, σε ανεξάρτητους πελάτες. Ως εκ τούτου, η Επιτροπή παρέβη το άρθρο 2 παράγραφος 11 του βασικού κανονισμού, δεδομένου ότι οι υπολογισμοί της δεν αντικατόπτριζαν την πλήρη έκταση του ντάμπινγκ που εφάρμοζε η Hansol. Τέλος, το Γενικό Δικαστήριο έκρινε ότι το εν λόγω σφάλμα στάθμισης επηρέασε επίσης τον υπολογισμό του περιθωρίου υποτιμολόγησης, δεδομένου ότι η Επιτροπή είχε χρησιμοποιήσει τον ίδιο συντελεστή στάθμισης για τον υπολογισμό αυτόν. Το Γενικό Δικαστήριο διαπίστωσε ότι η Επιτροπή είχε υποπέσει σε σφάλμα κατά την εφαρμογή του άρθρου 2 παράγραφος 9 του βασικού κανονισμού κατ’ αναλογία, όταν αφαίρεσε τα ΓΔΕΠ και ένα περιθώριο κέρδους για τις μεταπωλήσεις του οικείου προϊόντος από τη συνδεδεμένη οντότητα πωλήσεων στην ΕΕ για τους σκοπούς του καθορισμού της τιμής εξαγωγής του εν λόγω προϊόντος στο πλαίσιο του προσδιορισμού της ζημίας.

2. ΛΟΓΟΙ ΓΙΑ ΤΗΝ ΚΑΤΑΓΡΑΦΗ

3. ΚΑΤΑΓΡΑΦΗ

Με βάση τα ανωτέρω, οι εισαγωγές του οικείου προϊόντος που παράγεται από τη Hansol (Hansol Paper Co. Ltd. και Hansol Artone Paper Co. Ltd.) πρέπει να υποβληθούν σε καταγραφή.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με το άρθρο 14 παράγραφος 5 του κανονισμού (ΕΕ) 2016/1036 και το άρθρο 24 παράγραφος 5 του κανονισμού (ΕΕ) 2016/1037, οι τελωνειακές αρχές προβαίνουν στις κατάλληλες ενέργειες για την καταγραφή των εισαγωγών ορισμένων ειδών ελαφριού θερμικού χαρτιού βάρους έως 65 g/m2· σε κυλίνδρους πλάτους τουλάχιστον 20 cm, με βάρος ρόλου (συμπεριλαμβανομένου του χαρτιού) τουλάχιστον 50 kg και με διάμετρο ρόλου (συμπεριλαμβανομένου του χαρτιού) τουλάχιστον 40 cm («τεράστιοι ρόλοι»), με ή χωρίς επιχρίσματα βάσης στη μία ή και στις δύο όψεις· που επικαλύπτεται από θερμοευαίσθητη ουσία στη μία ή και στις δύο όψεις· και με ή χωρίς επιχρίσματα κορυφής, που επί του παρόντος υπάγονται στους κωδικούς ΣΟ ex 4809 90 00, ex 4811 90 00, ex 4816 90 00 και ex 4823 90 85 (κωδικοί TARIC: 4809900010, 4811900010, 4816900010, 4823908520), καταγωγής Δημοκρατίας της Κορέας, που παράγονται από τον όμιλο Hansol (Hansol Paper Co. Ltd. και Hansol Artone Paper Co. Ltd) (TARIC πρόσθετος κωδικός C874).

2. Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.

3. Ο συντελεστής του δασμού αντιντάμπινγκ που μπορεί να εισπραχθεί επί των εισαγωγών ορισμένων ειδών ελαφριού θερμικού χαρτιού, που υπάγονται επί του παρόντος στους κωδικούς ΣΟ ex 4809 90 00, ex 4811 90 00, ex 4816 90 00 και ex 4823 90 85 (κωδικοί TARIC: 4809900010, 4811900010, 4816900010, 4823908520), καταγωγής Δημοκρατίας της Κορέας, που παράγονται από τον όμιλο Hansol (Hansol Paper Co. Ltd. και Hansol Artone Paper Co. Ltd) μεταξύ της επανέναρξης της έρευνας και της ημερομηνίας έναρξης ισχύος των αποτελεσμάτων της έρευνας επανέναρξης δεν υπερβαίνει τον συντελεστή που επιβλήθηκε με τον εκτελεστικό κανονισμό (ΕΕ) 2017/763.